钦定古今图书集成/明伦汇编/官常典/第618卷 > 李多见
## 钦定古今图书集成/明伦汇编/官常典/第618卷 > 李多见

按《松江府志》：“多见字子行，福建莆田人。万历二年进
士。为户部郎，转吏部。出为浙江参政，降太平府通判，
转礼部郎中。二十年，出知松江府。为人廉毅，绳右族
以法，惠爱穷黎若不及。自奉俭约，役民力作，并计功
受值。决讼得情，其以罪在系，犹矜哀衣食之。雅好儒
士，以文艺谒者，接见无早暮也。甫三月，以前任中考”
功去。士民日拥府治，号泣愿勿去。至垒石塞诸城门，
揭白旗，集众诣阙，请留兵备。江铎闻之，以为民且有
变，率兵自卫。至郡，罪首事太学彭汝让、诸生蔡汝中
等多见，亦遂行。赋《棠溪昑》以见志曰：“少小事姑嫜，懒
拙强撑持。夫子见斥逐，大义当乖离。奈此乳下儿，号
泣牵我衣。儿号既惨切，母心亦伤悲。母出与庙绝，儿
行欲告谁？阿爷千人杰，后母称贤姬。儿慎加餐饭，母
子长相依。弃置汝中野，我行心自知。驱车艰复顾，恻
恻中心凄。”读者益为悲惋。时陆文定树声致仕里居，
未尝入公府，特为多见造门，又置酒出饯云。后多见
起为琼州知府，平黎寇有功，以母老谢归。